钦定古今图书集成/明伦汇编/官常典/第617卷 > 邢珣
## 钦定古今图书集成/明伦汇编/官常典/第617卷 > 邢珣

按《赣州府志》：“珣字子用，当涂人。弘治癸丑进士，历刑
部郎中，改户部，坐忤逆瑾罢。未几，复官，擢知赣州府，
重新府县二学，修古乡社约，作兴士类，躬率诸生，行
古冠礼。时督府王公守仁捣平横水、桶冈、利头诸贼，
公筹画军兴，亲冒矢石，克成厥功。逆濠之变，公与吉
守伍公文定、临守戴公德孺、袁守徐公琏等从王公”
起勤王之师，而樟树誓旅，西山𢭏伏，豫章破城，黄石
浮馘，吉、赣二哨，赫然称首。孙家洲之战，伍公躬亲铳
炮，火燎其须，兵少却。公急麾指挥余恩率安远叶芳、
杜柏兵陷陈策应，遂斩贼帅以褫逆魄。诸兵对江而
陈。时南风甚疾，公遥望贼在下流，舟相尾曰：“是不可
用《赤壁》策乎？”即絚苇灌油挐，小舟薄之，炬举风迫，烟
焰蔽天，贼乱溺死相枕藉，濠遂成擒。事平，诸权奸以
焚掠为口实，功状削而不录。世庙立，公仅以参藩陟
左辖，致其事而去。以故《王公疏》云：“虚授陞职，实畀退
闲。”盖为公而发也。